S obzirom na presudu za napade na četiri žene, a dobio je u veljači ove godine 30 dana zatvora i mjeru obveznog liječenja od ovisnosti, što je postalo pravomoćno, pokušali smo doznati kako je moguće da je "spinutski manijak" na slobodi i može li ga sustav uopće zaustaviti dok nekoga ozbiljnije ne ozlijedi.



Zašto ga nisu prisilno ostavili na liječenju? I zašto mu je izrečena mjera liječenja od ovisnosti, a ne psihijatrijskog liječenja ako je bilo očito da ima određenih psihičkih problema, što su uočili i policajci koji su ga uhitili?



'Spinutski manijak' opet je u akciji! Nakon niza napada na žene u svom kvartu, sada je promijenio lokaciju i vreba nove žrtve! Evo gdje je napao ovaj put



On je tijekom prekršajnog postupka psihološko-psihijatrijsko vještačen te se utvrdilo da nije neubrojiv, no utvrđeno je da ima određene probleme u ponašanju koji se smatraju smanjenom ubrojivošću. Dakle, nije neubrojiv, no i da jest, to prema važećem Prekršajnom zakonu ne bi ništa značilo jer je prije četiri godine, izmjenama Prekršajnog zakona, izbrisana odredba koja je omogućavala prekršajnim sucima da izreknu mjeru obveznog psihijatrijskog liječenja.



– Do tada je bila propisana mogućnost izricanja zaštitne mjere obveznog psihijatrijskog liječenja. Mogla se primijeniti samo prema počinitelju koji je prekršaj počinio u stanju znatno smanjene ubrojivosti ako je postojala opasnost da razlozi za takvo stanje mogu i u budućnosti poticajno djelovati za počinjenje novog prekršaja. Kao razlog brisanja te odredbe zakonodavac je naveo kako je tendencija suvremenih zakonodavstava da se ta mjera primjenjuje samo na počinitelje težih kažnjivih djela pazeći pri tome na načelo razmjernosti – obrazložio nam je prof. dr. sc. Damir Primorac, bivši sudac Županijskog suda, ugledni splitski odvjetnik.







Navodi da se zaštitna mjera liječenja od ovisnosti, koja može trajati od jednog mjeseca do jedne godine, može izreći okrivljeniku koji je prekršaj počinio pod odlučujućim djelovanjem ovisnosti o alkoholu, drogi ili druge ovisnosti ako postoji opasnost da će zbog te ovisnosti u budućnosti počiniti prekršaj.



Nedorečena odredba



– Međutim, postavlja se pitanje ako je zaštitna mjera izrečena u vremenu koje je dulje od izrečene kazne zatvora (npr. zaštitna mjera je izrečena u trajanju od godinu dana, a kazna zatvora 30 dana), gdje će se dovršiti preostali dio izrečene zaštitne mjere. Prema odredbi Prekršajnog zakona, nastavak njezina izvršavanja dovršit će se u zdravstvenoj ili drugoj specijaliziranoj ustanovi pod uvjetima određenim posebnim propisima.



Međutim, nedorečenost ove odredbe ogleda se već u provedbi mjere liječenja od ovisnosti nakon izdržane kazne zatvora, njezina nadzora te mogućih sankcija u slučaju neizvršavanja te mjere do kraja. Znači li to da osoba može izigrati sustav, i unatoč tome što je ovisnik i što nije nastavio liječenje nakon izdržane kazne zatvora, može i dalje nesmetano šetati ulicama i čekati da počini neko novo djelo? – pita se Primorac i pojašnjava da je taj problem puno jasnije definiran u Zakonu o zaštiti od nasilja u obitelji.



U tom zakonu stoji da se može izreći zaštitna mjera obveznog liječenja od ovisnosti koja može trajati do jedne godine, s tim da će se počinitelj koji ne postupa prema primijenjenoj zaštitnoj mjeri kazniti za prekršaj novčanom kaznom od najmanje 3000 kuna ili kaznom zatvora od najmanje 10 dana.



– Isto tako zdravstveni radnici, stručni radnici u djelatnosti socijalne skrbi i dr. osobe koje u djelokrugu svoje djelatnosti saznaju da počinitelj nasilja ne postupa u skladu s primijenjenom zaštitnom mjerom, dužne su o tome obavijestiti nadležno tijelo koje će prekršajnom sudu podnijeti optužni prijedlog. No, u konkretnom slučaju taj se zakon ne može primijeniti jer ovo nije nasilje u obitelji – govori Primorac.



– Ako je osoba ubrojiva, odnosno ako nije vještvom proglašena neubrojivom, onda sud nema načina da ga na bilo koji način prisili da se liječi bez njegova pristanka bez obzira na izrečenu mjeru i njezino trajanje – kazao nam je sudac Stipe Roso, glasnogovornik Prekršajnog suda u Splitu.